Bil-ktieb ġdid, Il-Furban Malti El Sakr iżur il-Karibew, mitbugħ minn HORIZONS, l-awtur Sebastian Debono jirnexxilu jgħaqqad triloġija ta' rumanzi mimlijin b'avventuri varji u eċitanti kif ukoll b'diversi karattri kkuluriti. Fl-ewwel rumanz, Il-Furban Malti El Sakr, naqraw kif lejla waħda l-ħajja ta' Pietru, żagħżugħ mimli enerġija u ħeġġa għall-ħajja, tinbidel ta' taħt fuq tort ta' intriċċi żienja ta' kavallier imqarqaċ. Huwa jsib ruħu ltim u skjav marbut ma' moqdief f'xini tal-Ordni ta' San Ġwann fi żmien il-Gran Mastru Juan d'Omedes. Wara ħafna tiġrib u avventuri, Pietru jikseb il-laqam ta' El Sakr (Is-Seqer) għal qlubitu u saħansitra jsir Aga (ħakem) ta' Lahar, saltna mdaqqsa qrib l-Alġerija. Hawn huwa jkompli t-tradizzjoni li jixtri u jbigħ ilsiera għas-suq Amerikan u dak Ewropew. Jiżżewweġ lis-sbejħa Seyeta, imma, meta din tmutlu tort ta' saħħar-tabib rgħib, Pietru jintefa' b'ruħu u b'ġismu għall-ħajja ta' furban. Dal-kursar Malti ma jafx x'inhu biża', la waqt tempesti qliel u lanqas waqt rewwixti jew attakki ħorox minn iġfna mgħammrin sa snienhom bl-aqwa kanuni. Meta jasallu ħjiel li l-kavallier li sqieh tant imrar laħaq kommendatur ta' biċċa art fi Spanja, Pietru jfaqqas pjan biex jiżbranah, għalkemm l-għadu għandu fortizza mdaqqsa mħarsa minn bosta suldati. It-tieni rumanz, Il-Furban Malti El Sakr u l-Assedju tal-1551, jibda b'Sinan, il-Paxà tal-Alġerija, u Dragut, magħruf bħala t-Terrur tal-Insara, iħajru lill-Aga El Sakr u lill-Aga Murad jingħaqdu magħhom ħalli jeqirdu darba għal dejjem lill-Kavallieri tal-Ordni ta' San Ġwann f'Malta u Tripli, skont amar tal-Imperatur Tork innifsu, Suleyman il-Kbir. Din l-istedina saret billi El Sakr kien Malti waqt li Murad kien il-ħakem ta' Tajura, provinċja qrib Tripli. Wara li qerdu l-Port ta' Messina, madwar 10,000 pirata ħorox ta' Barbarija u gwerrieri gwappi Torok issoktaw ibaħħru lejn Malta fejn żbarkaw fil-Port ta' Marsamxett fit-18 ta' Lulju 1551. L-għedewwa dlonk intefgħu jħebbu mill-art u mill-baħar għall-Forti Sant'Anġlu, il-Birgu, Bormla u l-Isla. Telgħu wkoll jassedjaw l-Imdina, minn fejn, ħaġa tal-iskantament, niżlu malajr malajr b'denbhom bejn saqajhom, imbarkaw fuq l-iġfna u dlonk bewġu jattakkaw lil Tripli. Imma għaliex saret din l-irtirata meta din kienet tfisser għajb kbir għalihom ilkoll?! Għaliex ġie sparat kanun minn San Pawl il-Baħar? Għaliex Dragut ma telaqx ma' sħabu biex mar Għawdex ħalli jaħtaf il-popolazzjoni tagħha? Ovvjament, il-perċimes makakk u rżin kien El Sakr li, wara xi jiem jittituba fih innifsu bejn il-ġibda lejn sħabu l-pirati u dik lejn ħutu l-Maltin u l-Għawdxin, bejn l-imħabba għal pajjiżu u l-mibegħda għall-kavallieri, ma ħalliex lill-għedewwa tal-Gżejjer Maltin jagħmlu kulma jfettlilhom. Mhux ta' b'xejn li l-istess Karlu V, l-Imperatur Spanjol li għadda l-Gżejjer Maltin lill-Ordni tal-Kavallieri, bagħat għalih biex jifraħlu għas-sehem kuraġġuż tiegħu f'dan l-assedju tal-1551. It-tielet rumanz, Il-Furban Malti El Sakr iżur il-Karibew, jaqbad eżatt minn fejn jintemm it-tieni wieħed. Karlu V, l-Imperatur ta' Spanja, iltaqa' ma' dal-pirata qalbieni u tal-galbu, li sfida u seħħlu jegħleb lir-Rajjes Dragut, il-kapudan tal-kursari ta' Barbarija u t-terrur ardit tal-baħħara Nsara. L-Imperatur ilaħħaq lil Pietru Konti ta' Orense u jibda jtella' u jniżżel ilaħħqux ammirall tal-flotta Spanjola fil-Mediterran, minflok ix-xwejjaħ Andrea Doria li issa kien ħsiebu li jirtira għalkollox f'Ġenova, art twelidu. Tassew li x-xitan m'għandux ħalib! L-Inkwiżitur ma kienx jaqbel mal-pjan tal-Imperatur, u jagħżel tliet assassini skifużi mħarrġin ħafna fl-użu tas-sejf mill-iskwadra tal-Hermandad, korp fula maqsuma ma' dak tal-Muskettieri tar-Re ta' Franza, u jibgħathom jintimidaw lil Pietru. La dawn u lanqas ħaddieħor ma jirnexxilhom, għax isibu f'Pietru għadma iebsa! Però, biex iżomm il-paċi mal-prelat ekkleżjastiku, l-Imperatur jibgħat lil Pietru u lill-Ambaxxatur Alvaro Perez jaqsmu l-Atlantiku, oċean vast u ftit li xejn konoxxut, sabiex jaqduh f'missjoni diplomatika fl-hekk imsejħa Spanja l-Ġdida fix-xaqliba tal-Baħar Karibew. Dawn l-artijiet kienu skoperti ftit snin biss qabel minn esploraturi-konkwistaturi, bħal Cristoforo Colombo, Hernán Cortés u Nuño Beltrán de Guzmán. Waqt iż-żjajjar tagħhom fid-diversi kolonji u speċjalment fil-Messiku, l-avventuri ma jonqsux. Kif jistgħu jonqsu meta El Sakr u ċ-ċorma tiegħu jiltaqgħu wiċċ imb wiċċ ma' sriep li kapaċi jibilgħu żiemel sħiħ, ma' Indjani slavaġ kannibali, ma' ħallelin ħorox kemm fuq l-art u kemm fuq il-baħar, kif ukoll ma' gwerrieri eroji bħal El Lobo u El Tigre li jagħmlu ħilithom biex jindukraw lill-imsejkna Messikani mill-krudeltà ta' sidien Spanjoli kiefra?! Dawn it-tliet rumanzi huma pjuttost imfawrin b'avventuri kif ukoll b'xi ċajtiet f'waqthom. Nota: Għall-kompetizzjoni relatata ma' dan il-ktieb, ara paġna 26 tal-gazzetta KullĦadd